**DAKTARO DISERTACIJOS IR JOS SANTRAUKOS  
TEKSTO RENGIMO SPAUDAI REIKALAVIMAI**

**Daktaro disertacija**

* Suredaguotas disertacijos tekstas maketuojamas„MS Word“ programa.
* Pasirenkamas **A4 formato lapas** **su paraštėmis 2,1 cm viršuje ir apačioje** (*top, bottom*), **2,3 cm iš kairės ir dešinės** (*left, right*).
* Puslapiai numeruojami apačioje kraštuose (Footer 1,3 cm), jei teksto formatas „.doc“. Lyginių puslapių numeracija kairėje, nelyginių – dešinėje pusėje.
* Pagrindinis tekstas rašomas 12 pt šriftu *Times New Roman*, *Arial*, *Palemonas* ar *Helvetica* su 1,5 pt tarpu tarp eilučių.
* Pirmoji pastraipos eilutė gali būti atitraukta 1 cm.
* Tekstas rašomas nuo paraštės pradžios neatitraukiant ir lygiuojamas abiejose puslapio pusėse (**Justify**).
* Išnašos rašomos 10 pt standartiniu teksto stiliumi.
* Literatūros sąrašo reikalavimų nėra, išskyrus tai, kad disertacijose ir disertacijų santraukose jis yra **numeruojamas**.
* Daktaro disertacija turi būti praėjusi **plagiato** patikrą.
* Antraštinio ir 2-ojo puslapio pavyzdžiai pateikti Vytauto Didžiojo universiteto Leidybos centro puslapyje. Juos galite naudoti kaip maketo šablonus. Šis daktaro disertacijos ir jos santraukos teksto rengimo spaudai reikalavimų dokumentas taip pat yra parengtas pagal šiuos reikalavimus, todėl juo galima naudotis kaip pavyzdžiu.

Antraštės turi būti paryškintos, raidžių aukštis 14 pt, paantraščių – 12 pt (pvz.: **ANTRAŠTĖ**, **1. Paantraštė**, 1.1. Paantraštė ir pan.). Kai paantraščių daugiau, galima naudoti pasvirąjį teksto stilių (pvz.: *1.1.1. Paantraštė*). Antraštės turėtų būti centruojamos arba lygiuojamos pagal kairįjį kraštą.

Įkeltos lentelės, paveikslai, grafikai negali išeiti už teksto ribų. Diagramose (stulpelinėse, apskritosiose) naudojami atspalviai turi aiškiai skirtis.

Paveikslai ir lentelės turėtų būti centruojami apibrėžtame puslapio plote. Jeigu paveikslas arba lentelė per platūs, juos galima pateikti išilgai puslapio (formatu *landscape*). Paveikslų ir lentelių numeracija turi būti tęstinė visame tekste.

Paveiksluose esančio teksto šrifto dydis parenkamas toks, kad tekstas būtų lengvai įskaitomas (ne mažesnis kaip 10 pt). Paveikslų pavadinimai rašomi po paveikslais 11 pt šriftu, centruojant *pasviruoju* teksto stiliumi (*Italic*). Paveikslo pavadinimas prasideda numeriu ir santrumpa „pav.“ (pvz.: *1 pav.*). Po paveikslo pavadinimo taškas nededamas.

Lentelių antraštės rašomos virš lentelių 11 pt šriftu *pasviruoju* teksto stiliumi (*italic*). Lentelės turinį nusakantis pavadinimas prasideda numeriu ir žodžiu „lentelė.“ (pvz.: *4.1 lentelė*.). Po lentelės pavadinimo taškas nededamas. Tekste nurodoma lentelės santrumpa (pvz.: žr. 4.1 lent.).

Matematinės formulės centruojamos ir numeruojamos arabiškais skaitmenimis (rašoma lenktuose skliausteliuose), lygiuojant pagal dešinįjį puslapio kraštą. Kintamieji formulėse ir tekste rašomi *pasviruoju* teksto stiliumi (*Italic*), o vektoriai ir matricos – **pusjuodžiu** stačiuoju šriftu, simboliai ir graikiškos raidės – stačiuoju šriftu. Matematikos sąvokų santrumpos, skaičiai ir dimensijos rašomi tik stačiuoju šriftu.

Kai formulė yra sakinio dalis, turi būti laikomasi skyrybos taisyklių: formulės viena nuo kitos atskiriamos kableliais, o po paskutinės formulės dedamas taškas. Jeigu po formulės pateikiamas kintamųjų paaiškinimas, dedamas kabliataškis, o nauja eilutė pradedama žodžiu „čia“, rašomu mažąja raide.

Teksto elektroninę versiją prašome pateikti **„MS Word“ formatu („.doc“, „.docx“) ne vėliau kaip prieš 15 darbo dienų iki pageidaujamos atsiimti datos.** Prieš spausdinant visą tiražą, atspausdinamas peržiūrėto ir parengto leidinio signalinis egzempliorius galutiniam maketui suderinti.

**Daktaro disertacijos santrauka**

Ji rengiama vadovaujantis senuoju reglamentu, t.y. įstojusiems iki 2017 m.

Teksto elektroninė versija pateikiama suredaguota ir sumaketuota programa  **„MS Word“ („.doc“, „.docx“) A4 formato lape 12 pt šriftu su 3 cm paraštėmis** iš visų pusių (*top, bottom, left, right*). Visa kita atitinka daktaro disertacijos teksto rengimo reikalavimus.

**Papildoma informacija**

Jei tekstuose naudojama specialiųjų šriftų ar ženklų, juos būtina pateikti atskirame faile.

Disertacijoje ir jos santraukoje anglų kalba pirmiausia pateikiamas antraštinis puslapis anglų kalba, paskui – antraštinis puslapis lietuvių kalba.